Author: User
Last saved by: *

Η προσπάθεια των μαθητών μας να συγκρίνουν τις δύο μορφές τέχνης έχει ιδιαίτερο ενδιαφέρον από τη στιγμή που κινηματογράφος και λογοτεχνία έχουν διαφορετικά μέσα και τρόπους για να αναπαραστήσουν την πραγματικότητα. Είναι και τα δύο αυτά είδη τέχνης μορφές αφήγησης. Έχουν χαρακτήρες, αλληλουχία γεγονότων και εστίαση, αλλά διαφορετικές «πρώτες ύλες» και διαφορετικές συμβάσεις. Εξάλλου στο βιβλίο ο αναγνώστης είναι μόνος του, ενώ στην ταινία θα μπορούσε να είναι μόνος του αλλά τις περισσότερες φορές παρακολουθεί μαζί με άλλους.
Εγείρονται κάποια ερωτηματικά για το ποια μορφή τέχνης από τις δύο υπερτερεί: το βιβλίο αφήνει προφανώς τη φαντασία του αναγνώστη ελεύθερη· του θεατή είναι όμως; Το βιβλίο έχει μόνο έναν κώδικα, εκείνον των λέξεων· η ταινία όμως έχει κώδικες πολλούς με κυρίαρχο εκείνον της εικόνας και τη συνδρομή του φωτισμού, του μοντάζ, των κοστουμιών, της μουσικής, της ζωγραφικής, της ερμηνείας των ηθοποιών. 
(Πρακτικά από το σεμινάριο «Από το λόγο στην εικόνα: σχέσεις λογοτεχνίας και κινηματογράφου», Μαράσλειος, Αθήνα, 10-3-2016)